በየዓመቱ የሚከበረው የብሔሮች ብሔረሰቦችና ህዝቦች በዓል ለቱሪዝም ኢንዱስትሪው ከፍተኛ አስተዋፅኦ እንዳለው ተገለፀ
ጅግጅጋ ፣ ህዳር 30 /2006/ዋኢማ/ – በየዓመቱ ህዳር 29 ቀን የሚከበረው ህገ-መንግስቱ የፀደቀበት የብሔሮች ብሔረሰቦችና ህዝቦች በዓል ለቱሪዝም ኢንዱስትሪው እድገት ከፍተኛ አስተዋፅኦ እንደሚኖረው የባህልና ቱሪዝም ሚኒስትር አቶ አሚን አብዱልቃድር ገለፁ፡፡ሚኒስትሩ በተለይ ለዋልታ ኢንፎርሜሽን ማዕከል እንደገለፁት፤ የብሔሮች ብሔረሰቦችና ህዝቦች ባህላዊ አለባበስ፣ አመጋገብና ባህላዊ ምግቦቻቸውን በዓለም አቀፍ ደረጃ ታዋቂ በማድረግ የሀገሪቱን ከቱሪዝም ዘርፍ የምታገኘውን የውጪ ምንዛሬ ገቢ ማሳደግ ይገባል፡፡የብሔሮች ብሔረሰቦችና ህዝቦች ባህልና ቅርሶቻቸውን ጠብቆ ለማቆየት የሚያስችሉ የባህል ማዕከላት በየክልሉ እየተገነባ መሆኑን የገለፁት ሚኒስትሩ፤  ቅርሶቹ ተጠብቀው ለመጪው ትውልድ በማስተላለፍ በኩልም የሚኖረው ፋይዳ የጎላ ነው ሲሉ ተናግረዋል፡፡በተለይም በሶማሌ ክልል 8ኛው የብሔሮች ብሔረሰቦችና ህዝቦች በዓል መከበሩ ከከፍተኛ እስከ ታዳጊ ክልሎች በዓሉን ለማክበር የሚያስችል አቅም እንዳላቸው የሚያሳይ ነው ካሉ በኋላ፤ በዓሉ በሶማሌ ክልል መከበሩ ደግሞ ስለ ኢትዮጵያ ሶማሌ ብሔሮች ብሔረሰቦችና ህዝቦች በርካታ ነገሮችን እንዲያውቁ እንደሚረዳቸው ጠቁመው፤ ሌሎች ክልሎችም ከሶማሌ ክልል ዝግጅት በርካታ የተሞክሮ የልምድ ልውውጥ እንዲያገኙ እንደሚያስችላቸው ሚኒስትሩ መናገራቸውን ዋልታ ኢንፎርሜሽን ማዕከል ዘግቧል፡፡